আবর্জনা রিসাইক্লিং করে জৈব সরঞ্জাম নির্মাণ প্রকল্পের উদ্ধোধন পুরসভার

কলকাতা: আবর্জনা রিসাইক্লিংয়ের মাধ্যমে বিভিন্ন জৈব সরঞ্জাম নির্মাণের এক অভিনবপন্থা নিল কলকাতা পুরসভা। ধাপার মাঠের আবর্জনা রিসাইকেল করে তৈরি করা হবে গার্ডেন বেঞ্চ, স্কুলের ক্লাসরুমের ডেস্ক, সুদৃশ্য ফুলের টব সহ একাধিক জৈব সামগ্রী। যেগুলি সম্পূর্ণই আবর্জনা থেকে তৈরি করা হবে। শুক্রবার  ধাপার মাঠে সেই ‘ট্রিটমেন্ট অব লেগাসি অব ওয়েস্ট ম্যানেজমেন্ট’  প্রকল্পের উদ্ধোধন করলেন পুর প্রশাসকমন্ডলীর চেয়ারম্যান ফিরহাদ হাকিম।

আবর্জনা রিসাইকেল করে পুনর্ব্যবহারযোগ্য সামগ্রী তৈরিতে খরচ হবে ২৬০ কোটি টাকা। আবর্জনামুক্ত করা হবে প্রায় ৬০ একর আয়তন বিশিষ্ট ধাপার মাঠকে। আগামী ৩ বছরের মধ্যে সেখানে গড়ে তোলা হবে বড় বড় কমপ্লেস্ক।

ইকোভিল নামে একটি বেসরকারি সংস্থাকে এই গোটা প্রকল্পের দায়িত্ব দেওয়া হয়েছে।  বায়ো মাইনিং এবং ‘ট্রিটমেন্ট অব লেগাসি অব ওয়েস্ট ম্যানেজমেন্ট’ প্রকল্পের মাধ্যমেই এই পরিকল্পনাটি বাস্তবায়ন করা হবে বলে পুরসভা সূত্রে জানা গিয়েছে।

এই প্রসঙ্গে পুরপ্রশাসক মন্ডলীর চেয়ারম্যান ফিরহাদ হাকিম জানান, “এই প্রজেক্ট সম্পন্ন হলে শহরে আবর্জনার সমস্যা আর থাকবে না। এছাড়াও ধাপার মাঠের এই আবর্জনা রিসাইকেল করে তা পুনরায় ব্যবহার যোগ্য করে তুলতে হবে। যারফলে পুরসভার আয়ের ক্ষেত্রে একটি নতুন দিক উন্মুক্ত হবে বলে জানান তিনি। সুতরাং  এই ওয়েস্ট ম্যানেজমেন্ট প্রকল্পটিকে পুরসভার স্বপ্নের প্রকল্প বা ড্রিম প্রজেক্ট বলেও আখ্যায়িত করেন পুর চেয়ারম্যান।