জনস্বার্থ মামলা নিয়ে ‘লাফালাফি করবেন না’, দিলীপকে বার্তা ফিরহাদের

কলকাতা: ‘হাইকোর্ট কখনও পশ্চিমবঙ্গ সরকারকে দায়ী করেনি। নিরপেক্ষ সংস্থাকে দেখার জন্য বলেছেন। ভোট পরবর্তী মামলা নিয়ে রাজ্য সরকার ভাবছে না। পশ্চিমবঙ্গে গণতন্ত্র রয়েছে। ত্রিপুরাতে নেই।’ দিলীপ ঘোষকে বিঁধে মেয়র জানিয়েছেন, এই নিয়ে বেশি লাফালাফি করার প্রয়োজন নেই। ত্রিপুরাতে অত্যাচার হচ্ছে। দিলীপ ঘোষ অর্ধেক জানেন, অর্ধেক বলেন। এই ভাষাতেই শনিবার ‘টক টু মেয়র’ অনুষ্ঠানে বিজেপির রাজ্য সভাপতিকে কটাক্ষ করেন ববি হাকিম।

এদিনের অনুষ্ঠানে জঙ্গলমহলের কথা তোলেন ফিরহাদ। বলেন, মমতা বন্দ্যোপাধ্যায়ের নেতৃত্বে উত্তরবঙ্গ আর জঙ্গলমহলে উন্নয়ন হয়েছে কি না তা বাংলার মানুষ জানেন। বিজেপির নাম না করে তিনি জানান, বাইরে থেকে দুদিনের জন্য এসে যে কোনও বিষয় নিয়ে লাফালাফি না করাই উচিত। ব্রিটিশদের মত বাংলা ভাগের চেষ্টা করছে বিজেপি।

এদিন ভ্যাকসিন প্রসঙ্গে বলেন, আগামী সপ্তাহে সোম থেকে শনিবার পর্যন্ত সকাল দশটা থেকে দুপুর তিনটে পর্যন্ত প্রথম ডোজের টিকা দেওয়া হবে। দুপুর তিনটে থেকে সন্ধ্যা ছটা পর্যন্ত দেওয়া হবে ভ্যাকসিনের দ্বিতীয় ডোজের টিকা।