আগরতলায় পুরভোটের প্রচারে যাচ্ছেন ফিরহাদ

কলকাতা: ত্রিপুরা যাচ্ছেন ফিরহাদ হাকিম। আগামী ২০ নভেম্বর আগরতলায় পুরভোটের প্রচারে যাচ্ছেন তিনি। আগামী ২২ নভেম্বর ত্রিপুরা যাচ্ছেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দোপাধ্যায়। ঠিক তার আগেই ত্রিপুরা পৌঁছবেন রাজ্যের পরিবহণ মন্ত্রী ফিরহাদ হাকিম। সেরে নেবেন সেখানে পুরভোটের প্রচার।

বাংলা জয়ের পর তৃণমূলের টার্গেট উত্তর-পূর্বের রাজ্য ত্রিপুরা। চার কেন্দ্রের উপনির্বাচনে প্রচারে গিয়েও দলের সর্বভারতীয় সাধারণ সম্পাদক অভিষেক বন্দ্যোপাধ্যায়ের মুখে শোনা গিয়েছে ত্রিপুরার, গোয়া, উত্তরপ্রদেশ দখলের কথা।

আগামী ২৫ নভেম্বর আগরতলা পুরসভা-সহ ত্রিপুরার ১৩টি পুর পরিষদ এবং ৬টি নগর পঞ্চায়েতে ভোট। গণনা ২৮ নভেম্বর। ৫ নভেম্বর পর্যন্ত মনোনয়ন জমা নেওয়ার কাজ চলবে। মনোনয়ন প্রত্যাহারের শেষ তারিখ ছিল ৮ নভেম্বর। আগরতলার পুরসভার ৫১টি আসনেই প্রার্থী দিয়েছে তৃণমূল।

আরও পড়ুন – ‘জয় শ্রীরাম বলে হামলা, আর পাতালপ্রবেশ বললে মামলা?’ জেরায় ত্রিপুরা পুলিশকে পাল্টা কুণালের

প্রার্থী দেওয়ার পরেই সেই রাজ্যে জোরকদমে প্রচার শুরু করে দিয়েছে তৃণমূল। রাজ্যজুড়ে একাধিক কর্মসূচিও নিচ্ছেন দলের নেতাকর্মীরা। ইতিমধ্যেই ৩১ অক্টোবর ত্রিপুরা সফরে গিয়েছিলেন অভিষেক বন্দ্যোপাধ্যায়। সেখানে সভাও করেছেন। আগামী ২২ নভেম্বরেও তিনি ত্রিপুরা যাবেন। তার আগে সেখানে পুরভোটের প্রচার সারতে যাবেন ফিরহাদ হাকিম।