Sukanta-Firhad: দল নিয়ে সুকান্ত-ফিরহাদ চাপানউতোর

কলকাতা: বিজেপির অন্তর্দ্বন্দ্বকে উস্কে দিলেন ফিরহাদ হাকিম। শনিবার কলকাতার মেয়র ফিরহাদ (Kolkata Mayor Firhad Hakim) বলেন, সুকান্ত মজুমদার বিজেপির রাজ্য সভাপতি হওয়ার পর থেকে দিলীপ ঘোষ দল ভাঙার খেলায় নেমেছেন। পাল্টা জবাব দেন সুকান্ত (Sukanta-Firhad Clash)। তিনি বলেন, ‘প্রার্থী তালিকা নিয়ে তৃণমূলে যা চলছে, ফিরহাদ হাকিম তা নিয়ে ভাবুন। তালিকা নাকি হ্যাক হয়ে গিয়েছে? ফিরহাদ হাকিম সে সব দেখুন। বিজেপি নিয়ে ওঁকে ভাবতে হবে না। বিজেপির ব্যাপারটা আমরাই দেখে নেব। দিলীপদা আমাদের শ্রদ্ধেয় নেতা। তিনি রাজ্য বিজেপিকে এত দূরে নিয়ে এসেছেন। এসব নিয়ে ফিরহাদ হাকিমকে না ভাবলেও চলবে।’

এদিন ফিরহাদ হাকিম চেতলা অগ্রণী সংঘের সরস্বতী পুজো দেখতে আসেন। তৃণমূলের প্রার্থী তালিকা নিয়ে বিভ্রাট সম্পর্কে জানতে চাওয়া হলে তিনি বলেন, ‘দলের ওয়েবসাইটের পাসওয়ার্ড নিয়ে কেউ ভুয়ো তালিকা ছড়িয়ে দিয়ে থাকতে পারেন। তালিকা তো সবাই জমা দিয়েছে। আমিও দিয়েছি। কিন্তু সেটা প্রকাশ্যে ছড়িয়ে দেওয়া ঠিক নয়’।

আরও পড়ুন: Jagdeep Dhankhar: রাজভবনে কোনও ফাইল পড়ে নেই, রাজ্যের দাবি ফের খারিজ করলেন ধনখড়

যাঁরা এবার টিকিট পাননি, তাঁদের ভেঙে না পড়ার পরামর্শ দেন মেয়র। তিনি বলেন, ‘দলের সঙ্গে থাকুন। দলের কাজ করুন। ঠিক সুযোগ আসবে। নেত্রীর সবদিকে সজাগ নজর আছে। আমিও টিকিট পাইনি এক সময়। কিন্তু তাই বলে ভেঙে পড়িনি। টিকিট পাননি তো কী হয়েছে? দলে অনেক কাজ করার আছে। তাই করুন।’